CELEX: 32017D2077
Language: sk
Date: 2017-11-10 00:00:00
Title: Vykonávacie rozhodnutie Komisie (EÚ) 2017/2077 z 10. novembra 2017, ktorým sa mení rozhodnutie 2005/50/ES o zosúladení rádiového frekvenčného spektra v pásme 24 GHz na časovo obmedzené využitie pre automobilové radarové zariadenie krátkeho dosahu na území Spoločenstva [oznámené pod číslom C(2017) 7374] (Text s významom pre EHP )

14.11.2017   
            
            
               SK
            
            
               Úradný vestník Európskej únie
            
            
               L 295/75
            
         VYKONÁVACIE ROZHODNUTIE KOMISIE (EÚ) 2017/2077
   z 10. novembra 2017,
   ktorým sa mení rozhodnutie 2005/50/ES o zosúladení rádiového frekvenčného spektra v pásme 24 GHz na časovo obmedzené využitie pre automobilové radarové zariadenie krátkeho dosahu na území Spoločenstva
   
      
         [oznámené pod číslom C(2017) 7374]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 6,
   keďže:
   
               (1)
            
            
               Rozhodnutie Komisie 2005/50/ES (2) zmenené vykonávacím rozhodnutím Komisie 2011/485/EÚ (3) zosúlaďuje technické podmienky pre dostupnosť a účinné využitie rádiového frekvenčného spektra v pásme 24 GHz pre automobilové radarové zariadenia krátkeho dosahu. Tieto radary pomáhajú predchádzať zrážkam automobilov.
            
         
               (2)
            
            
               Rozhodnutie 2005/50/ES ukladá členským štátom povinnosť štatistického vykazovania vrátane požiadavky získavať každoročne údaje o počte vozidiel vybavených radarom krátkeho dosahu využívajúcim rádiové frekvenčné spektrum v pásme 24 GHz.
            
         
               (3)
            
            
               Hoci povinnosť neustále skúmať využívanie pásma 24 GHz radarmi krátkeho dosahu by sa mala zachovať, v súčasnosti sa zdá neprimerané vyžadovať, aby každý vnútroštátny orgán každoročne systematicky poskytoval štatistické údaje, ako sa vyžaduje v rozhodnutí 2005/50/ES. Vnútroštátne administratívne zdroje by sa dali využiť lepšie, ak by členské štáty tieto štatistické správy poskytovali iba na požiadanie Komisie. Komisia by si tieto štatistické správy mohla vyžiadať v možnom, no nepravdepodobnom prípade nahlásenia rušenia alebo prudkého nárastu počtu vozidiel vybavených radarmi využívajúcimi pásmo 24 GHz.
            
         
               (4)
            
            
               Od prijatia rozhodnutia 2005/50/ES nebolo nahlásené žiadne škodlivé rušenie služieb, ktoré dané rozhodnutie chráni. Vozidiel vybavených radarom krátkeho dosahu využívajúcim rádiové frekvenčné spektrum v pásme 24 GHz je všeobecne naďalej málo – rozhodne výrazne menej než prahová hodnota 7 % celkového počtu evidovaných vozidiel v každom členskom štáte. Táto prahová hodnota sa považuje za kritický podiel, pod ktorým sa nepredpokladá žiadne škodlivé rušenie ostatných používateľov pásma 24 GHz.
            
         
               (5)
            
            
               Rozhodnutie 2005/50/ES by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
            
         PRIJALA TOTO ROZHODNUTIE:
   Článok 1
   Rozhodnutie 2005/50/ES sa mení takto:
   
                
            
            
               V prílohe k rozhodnutiu sa veta: „Nasledujúce údaje sa získavajú každoročne:“ nahrádza vetou:
               
                  „Nasledujúce údaje sa získavajú na žiadosť Komisie:“
               
            
         Článok 2
   Toto rozhodnutie je určené členským štátom.
   
      V Bruseli 10. novembra 2017
      
         
            Za Komisiu
         
         Mariya GABRIEL
         
            členka Komisie
         
      
   
   
      (1)  Ú. v. ES L 108, 24.4.2002, s. 1.
   
      (2)  Rozhodnutie Komisie 2005/50/ES zo 17. januára 2005 o zosúladení rádiového frekvenčného spektra v pásme 24 GHz na časovo obmedzené využitie pre automobilové radarové zariadenie krátkeho dosahu na území Spoločenstva (Ú. v. EÚ L 21, 25.1.2005, s. 15).
   
      (3)  Vykonávacie rozhodnutie Komisie 2011/485/EÚ z 29. júla 2011 o zmene a doplnení rozhodnutia 2005/50/ES o zosúladení rádiového frekvenčného spektra v pásme 24 GHz na časovo obmedzené využitie pre automobilové radarové zariadenie krátkeho dosahu na území Spoločenstva (Ú. v. EÚ L 198, 30.7.2011, s. 71).